SL Uradni list Evropske unije C 283/3

Obvestilo o obravnavanih proizvodih v protidampinškem postopku glede uvoza triklorizocianurne kisline (TCCA) s poreklom iz Ljudske republike Kitajske

(2004/C 283/03)

Dne 10. julija 2004 je Komisija objavila v Uradnem listu Evropske unije obvestilo o začetku protidampinškega postopka glede uvoza triklorizocianurne kisline (TCCA) s poreklom iz Ljudske republike Kitajske (1) („zadevni proizvod“).

1. Pojasnilo glede obravnavanih proizvodov

Pritožnik (Svet evropske kemijske industrije) je predložil podatek, da vprašalniki, ki so jih službe Komisije poslale zainteresiranim strankam, ne zajemajo zadevnega proizvoda v celoti, kakor je opredeljen v obvestilu o začetku te preiskave. Zaradi tega je po mnenju Komisije preudarno opozoriti na to, da so obravnavani proizvodi v tej preiskavi, kakor je določeno v obvestilu o začetku, tako triklorizocianurna kislina (pod mednarodnim nelastniškim imenom znana tudi kot „symclosene“) kot preparati iz nje, s poreklom iz Ljudske republike Kitajske, običajno prijavljeni pod oznakama KN ex 2933 69 80 in ex 3808 40 20. Ti oznaki KN sta podani samo v vednost.

2. Postopek

Ob upoštevanju navedenega in dejstva, da so vprašalniki, ki so jih službe Komisije poslale zainteresiranim strankam julija 2004, zajemali zadevni proizvod, kakor je opredeljen v obvestilu o začetku, le deloma, bo Komisija zaradi zanesljivega pridobivanja vseh informacij, ki so po njenem mnenju potrebne za preiskavo, poslala nove vprašalnike industriji Skupnosti in vsem združenjem proizvajalcev v Skupnosti, vzorčnim izvoznikom/proizvajalcem v Ljudski republiki Kitajski, vsem združenjem izvoznikov/proizvajalcev, uvoznikom, vsem združenjem uvoznikov, navedenim v pritožbi, ter organom zadevne države izvoznice.

Glede na navedeno in v izogib dvomom morajo vse zainteresirane stranke po faksu nemudoma stopiti v stik s Komisijo, vendar najpozneje do roka, določenega v spodnjem odstavku 4(a), da bi ugotovile, ali so navedene v pritožbi, in po potrebi zahtevale vprašalnik, glede na to, da se rok, določen v spodnjem odstavku 4(b), uporablja za vse take zainteresirane stranke.

Zbiranje informacij in zaslišanja

Vse zainteresirane stranke so vabljene, da izrazijo svoja mnenja, predložijo poleg vprašalnikov še druge informacije in priskrbijo podporne dokaze. Komisija mora te informacije in podporne dokaze prejeti v roku, določenem v spodnjem odstavku 4(b).

Poleg tega lahko Komisija zasliši zainteresirane stranke, če le-te vložijo zahtevek za zaslišanje in v njem navedejo posebne razloge, zaradi katerih jih je treba zaslišati. Ta zahtevek je treba vložiti v roku, določenem v spodnjem odstavku 4(c).

3. Postopek za presojo interesa Skupnosti

Postopek za presojo interesa Skupnosti v tem postopku je določen v odstavku 5.2 obvestila o začetku, objavljenega dne 10. julija 2004. Ta postopek ostaja nespremenjen, le da se lahko stranke javijo in posredujejo Komisiji informacije v novem roku, določenem v spodnjem odstavku 4(b). Stranke, ki so delovale v skladu s prejšnjim stavkom, lahko v roku, določenem v spodnjem odstavku 4(c), zahtevajo zaslišanje in navedejo posebne razloge, zaradi katerih bi morale biti zaslišane. Upoštevati je treba, da se bodo informacije, predložene v skladu s členom 21 Uredbe (ES) št. 384/96 (2) („osnovna uredba“), upoštevale samo, če bodo podprte z dejanskimi dokazi, veljavnimi v času predložitve.

4. Roki

(a) Rok, v katerem lahko stranke zahtevajo vprašalnik

Vse zainteresirane stranke morajo zahtevati vprašalnik čim prej, najpozneje pa 15 dni po objavi tega obvestila v Uradnem listu Evropske unije.

(b) Rok, v katerem se lahko stranke javijo, predložijo izpolnjen vprašalnik in kakršne koli druge informacije

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjen vprašalnik ali kakršne koli druge informacije v 40 dneh od datuma objave tega obvestila v Uradnem listu Evropske unije, če ni drugače določeno. Opozoriti je treba na dejstvo, da je uveljavljanje večine procesnih pravic, določenih v osnovni uredbi, odvisno od tega, ali se stranka javi v omenjenem roku.

(c) Zaslišanja

Vse zainteresirane stranke lahko pri Komisiji zaprosijo tudi za zaslišanje v roku istih 40 dni, če ni drugače določeno.

5. Pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, če ni drugače določeno) in v njih morajo biti navedeni ime, naslov, elektronski naslov, telefon ter faks in/ali številke teleksa zainteresirane stranke. Vsa pisna stališča, vključno z informacijami, zahtevanimi v tem obvestilu, izpolnjenim vprašalnikom in korespondenco, ki jih zainteresirane stranke predložijo na zaupni osnovi, se opremijo z oznako „Interno“ (3) ter se jim v skladu s členom 19(2) osnovne uredbe priloži nezaupna različica, ki bo opremljena z oznako „V pregled zainteresiranim strankam“.

Naslov Komisije za korespondenco:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05 Teleks COMEU B 21877.

6. Nesodelovanje

Opomniti je treba, da kadar katera koli zainteresirana stranka zavrne dostop do potrebnih informacij ali teh ne predloži v roku ali znatno ovira preiskavo, se lahko v skladu s členom 18 osnovne uredbe na podlagi dostopnih dejstev sprejmejo začasne ali dokončne ugotovitve, bodisi pozitivne bodisi negativne.

Če se ugotovi, da je katera koli zainteresirana stranka predložila napačne ali zavajajoče informacije, se te informacije ne upoštevajo in se lahko uporabijo dostopna dejstva. Če zainteresirana stranka ne sodeluje ali sodeluje le delno in ugotovitve zato temeljijo na dostopnih dejstvih v skladu s členom 18 osnovne uredbe, je lahko izid za to stranko manj ugoden, kot bi bil, če bi sodelovala.

7. Časovni okvir preiskave

Preiskava se v skladu s členom 6(9) osnovne uredbe zaključi v 15 mesecih od dneva objave (tj. 10. julija 2004) obvestila o začetku postopka v Uradnem listu Evropske unije. V skladu s členom 7(1) osnovne uredbe se lahko začasni ukrepi uvedejo najpozneje v 9 mesecih od objave obvestila o začetku postopka v Uradnem listu Evropske unije.

(1) UL C 178, 10.7.2004, str. 2.

(2) UL L 56, 6.3.1996, str. 1. Uredba, kakor je bila nazadnje spremenjena z Uredbo (ES) št. 461/2004 (UL L 77, 13.3.2004, str. 12).

(3) To pomeni, da je dokument samo za notranjo rabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta (UL L 145, 31.5.2001, str. 43). Je zaupen dokument v skladu s členom 19 Uredbe Sveta (ES) št. 384/96 (UL L 56, 6.3.1996, str. 1) in členom 6 Sporazuma STO o izvajanju člena VI GATT 1994 (Protidampinški sporazum).